V. Veteška, podpredseda NR SR: (2005-09-28):
K. Ondriaš, poslanec: Ďakujem za slovo. Vážený pán predsedajúci, vážený pán premiér, členovia vlády, dámy a páni, mal som pripravené 2 interpelácie, ale som sa rozhodol, že poviem 3. Je to na základe interpelácií pani poslankyne Tóthovej, kde vlastne chcem pokračovať v jej interpelácii. Takže prvá interpelácia je na ministra kultúry Františka Tótha. Podľa § 129 zákona Národnej rady Slovenskej republiky o rokovacom poriadku interpelujem ministra kultúry Františka Tótha. Vážený pán minister, podľa môjho názoru niektoré televízne programy prezentované v súkromných televíziách a vo verejnoprávnej televízii majú veľmi nízku kultúrnu úroveň. Podľa môjho názoru mentálny rozsah a úroveň týchto programov je na úrovni mentálneho rozsahu zvierat, zaoberajúc sa len minimálnymi zvieracími inštinktmi a, prepáčte mi, že to musím tak povedať, je to len o jedení, pití, kakaní, cikaní, súložení. Je možné, že cieľom týchto televíznych programov je účelovo vychovávať slovenskú populáciu s takouto mentálnou úrovňou. (Hlasy z pléna.) Ja som sa dopredu ospravedlnil za to. Posledný rok na zisťovanie mentálnej úrovne divákov televíznych programov, a tým aj populácie Slovenska sa používajú peoplemetre. Keď na rôznych televíznych kanáloch sa vysielajú paralelne televízne programy, ktoré majú rôznu kultúrnu, vedeckú alebo informačnú úroveň, peoplemetrami pomocou sledovanosti jednotlivých programov sa dá zistiť rozdelenie obyvateľov Slovenska podľa mentálnej úrovne. Pán minister, interpelujem vás, aby ste vymenovali na vašom ministerstve odbornú komisiu, ktorá by na základe údajov z peoplemetrov mesačne vyhodnocovala mentálnu úroveň obyvateľov Slovenska a správu o zistených výsledkoch predkladala raz za rok Národnej rade Slovenskej republiky. Ďakujem. To je koniec prvej interpelácie, ktorú som pôvodne ani nechcel predniesť. Ďalšia interpelácia je tiež na ministra kultúry Františka Tótha. Vážený pán minister, podľa mojich znalostí na Slovensku ešte stále jestvujú tzv. trezorové filmy, ktoré diváci doposiaľ nevideli. Uložené sú v archíve Slovenskej televízie, pričom ich tvorcovia sú často známe filmárske osobnosti. Uvediem z nich aspoň niektoré: celovečerný film Strecha úniku, nakrútený ešte v roku 1971 režisérom Stanislavom Párnickým, sfilmovanú inscenáciu režisérky Ľuby Veleckej Lúpež dejín, sedemdielny televízny seriál Fanatici, ktorý nakrútil režisér Ľubomír Vajdička, a ďalšie celovečerné a televízne filmy nakrútené spred a po roku 1989. Pán minister interpelujem vás, prešetrite, či v archíve Slovenskej televízie jestvujú tzv. trezorové filmy. Ak jestvujú, predložte zoznam všetkých trezorových filmov a podniknite kroky k náprave. Ako orgán štátnej správy podajte príslušné trestné oznámenia na známu alebo neznámu osobu za porušenie zákonov Slovenskej republiky. To je koniec interpelácie. A mám tretiu interpeláciu, ktorá je na ministra vnútra Vladimíra Palka. Vážený pán minister, riaditeľ Ruskej federálnej tajnej služby povedal, aspoň tak som sa to dočítal z tlače, že v Bratislave sa v apríli 2005 stretli predstavitelia mimovládnych organizácií zo Slovenska a ďalších krajín, aby pripravovali prevrat v Bielorusku a zvrhnutie prezidenta Lukašenka a že majú na to 5 mil. dolárov. Vážený pán minister, pretože všetci vieme, že zasahovanie do vnútorných záležitostí suverénneho štátu je porušením medzinárodných zmlúv a Charty OSN, žiadam vás o prešetrenie, či sa v apríli 2005 v Bratislave stretli predstavitelia mimovládnych organizácií zo Slovenska a ďalších krajín, aby pripravovali prevrat v Bielorusku a zvrhnutie prezidenta Lukašenka, a či majú na to 5 mil. dolárov. Vážený pán minister, pretože zasahovanie do vnútorných záležitostí suverénneho štátu vykonávajú v súčasnosti často teroristické organizácie, žiadam vás o prešetrenie, či predstavitelia mimovládnych organizácií zo Slovenska a ďalších krajín, ktoré sa stretli v apríli v Bratislave, nepatria do teroristickej organizácie Al-Káida alebo iných medzinárodne činných teroristických organizácií. Táto interpelácia je v súlade s vládnymi nariadeniami o boji proti terorizmu, kde sa musíme všetci snažiť, aby sa Slovensko nestalo základňou rôznych teroristických skupín. Nech nám takto rozumní a čestní ľudia pomáhajú.